Die geskiedenis is ongenaakbaar | Netwerk24
Deur Sydney Opperman, Pacaltsdorp 16 November 2019 00:00
Henry Jeffreys (13.11) bly duidelik op 'n ander planeet. Pres. Cyril Ramaphosa en sy kamerade moet 100% verantwoordelikheid aanvaar vir die gemors waarin ons ons bevind.
Die kripvreters voel vere vir die moeras waarin hulle ons laat beland het. Die geskiedenis bly 'n ongenaakbare beoordelaar.
Hul blinde lojaliteit gee hulle nie 'n vrypas om alle skuld op Jacob Zuma se skouers te pak nie. Toe Zuma tot verantwoording geroep moes word, het die kamerade, elkeen met hul eie geraamtes blyk dit nou, die geledere gesluit.
Ek salueer Andrew Feinstein wat liewer geloop het. Sy kamerade was doof en blind.
Enige bobbejaan kon die verskil tussen 'n swembad en 'n sogenaamde brandpoel sien, maar die swetende minister se verduideliking is met toejuiging aanvaar!
Die integriteit van Jeffreys se "messias" is onomkeerbaar vermink. Los asseblief jou "middelgrond", Meneer, en neem standpunt in. Ek het immers jou mening deur die jare as gebalanseerd ervaar.